钦定古今图书集成/明伦汇编/闺媛典/第129卷 > 严显忠妻黄氏
## 钦定古今图书集成/明伦汇编/闺媛典/第129卷 > 严显忠妻黄氏

按《嘉兴县志》：“黄氏，福建浦城人也。年十三，父为郡博，
携来嘉兴。父患暴疾，郡大夫命良医严乐善视之，五
日而愈。郡博具礼往谢，见乐善子显忠与女同年生，
遂女焉。生子引昌，甫五岁而显忠死，黄氏仰天大呼，
誓欲自绝。一日，牵引昌至灵旁柱前，持刀斫柱以痕，
命识之，遂掷刀哀号曰：‘我不即死，恐绝严氏嗣耳’。”居
常口授以书。人谓曰：“儿何不令业医？”曰：“医虽世业，非
心传不精。我父儒也，父曾教吾以书，故我因以授儿。”
引昌弱冠补邑弟子员，每见柱痕，辄流泪力学，后为
福清令，郡邑大夫并旌之。卒年六十有七。